
Parlamentul României

Camera Deputaţilor

Comisia pentru apărare, ordine                                      Bucureşti, 19.02.2013                                                                                                           

publică  şi  siguranţă  naţională                                       Pl x 137/2006                                                                                                                    
          Nr.32/150/2006

RAPORT SUPLIMENTAR
asupra propunerii legislative privind autorizarea interceptării comunicaţiilor în activităţile de realizare a securităţii naţionale

1. În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere în fond, în procedură de urgenţă, cu propunerea legislativă privind autorizarea interceptării comunicaţiilor în activităţile de realizare a securităţii naţionale, trimisă cu adresa nr. Pl x 137 din 8 martie 2006 şi înregistrată sub nr. 32/150, din aceeaşi dată.

Consiliul Legislativ, cu nr. 1253/14.09.2005, a avizat favorabil propunerea legislativă, cu observaţii şi propuneri.
Comisia pentru drepturile omului, culte şi problemele minorităţilor naţionale, prin avizul cu nr. 25/181/09.03.2006, a avizat favorabil iniţiativa legislativă.
Comisia juridică, de disciplină şi imunităţi, prin avizul cu                     nr. Pl x 137/2006, a avizat negativ iniţiativa legislativă.

Guvernul, prin punctul său de vedere, nr. 51/969/28.09.2005, nu susţine această iniţiativă legislativă, argumentând pe textul iniţiatorului exemple de inadvertenţe, suprapuneri şi neclarităţi generatoare de confuzii, atât în plan teoretic, dar şi din practica activităţii de informaţii.
Plenul Consiliului Superior al Magistraturii, prin Hotărârea nr. 395 din 28 septembrie 2005, a decis avizarea favorabilă a propunerii legislative şi a formulat, totodată, o serie de observaţii, completări şi modificări.
Propunerea legislativă are ca obiect reglementarea procedurilor prin care exerciţiul unor drepturi şi libertăţi constituţionale poate fi restrâns temporar, prin autorizarea interceptării comunicaţiilor pentru necesităţi de apărare a securităţii naţionale, precum şi protecţia faţă de imixtiuni sau abuzuri asupra libertăţilor individuale ale cetăţenilor români, referitoare la inviolabilitatea domiciliului, secretul comunicaţiilor, la viaţa intimă, familială şi privată.
Plenul Camerei Deputaţilor, în şedinţa din 05 aprilie 2006, în temeiul dispoziţiilor art. 70 din Regulamentul Camerei Deputaţilor, republicat, cu modificările ulterioare, a hotărât retrimiterea iniţiativei legislative Comisiei pentru apărare în vederea reexaminării şi depunerii unui nou raport.

Membrii Comisiei au reluat dezbaterile asupra acestei iniţiative legislative în şedinţa din data de 19 februarie 2013. În timpul dezbaterilor, s-au exprimat păreri conform cărora o asemenea lege trebuie să fie rodul unei colaborări complexe între toate instituţiile interesate şi implicate în aplicarea ei, pentru ca aceasta să nu devină un obstacol în calea înfăptuirii justiţiei, ci un instrument eficient, cu prevederi bine fundamentate şi clare, a căror aplicare şi interpretare să fie în concordanţă cu noile realităţi juridice, în special prevederile noului Cod de Procedură Penală.

2. Propunerea legislativă face parte din categoria legilor organice, potrivit prevederilor art. 73 alin.(3) din Constituţia României, republicată.

3. Senatul a respins această propunere legislativă în şedinţa din                               2 martie 2006.

4. La lucrări au fost prezenţi 18 deputaţi din totalul de 23 de membri ai Comisiei. 

5. Potrivit prevederilor art. 75 din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, Camera Deputaţilor este Cameră decizională.


În urma dezbaterii, în şedinţa din 19 februarie 2013, Comisia propune plenului Camerei Deputaţilor menţinerea raportului iniţial de respingere a propunerii legislative privind autorizarea interceptării comunicaţiilor în activităţile de realizare a securităţii naţionale.
Preşedinte
Ion Mocioalcă

Întocmit: Luminiţa Oprea, consilier parlamentar

